Előterjesztő: dr. Horváth Klára polgármester

Előterjesztést készítette: dr. Bacsárdi József jegyző

Előzetesen tárgyalja: Pénzügyi és Településfejlesztési Bizottság

Mellékletek: -

Elfogadás módja: egyszerű többség

Tárgykört rendező jogszabályok:

* Magyarország helyi önkormányzatairól szóló 2011. évi CLXXXIX. törvény,
* A Polgári Törvénykönyvről szóló 2013. évi V. törvény (Ptk.)

**Előterjesztés**

**tájékoztatás szabálytalansági eljárásról**

**Tisztelt Képviselő-testület!**

**Tisztelt Pénzügyi és Településfejlesztési Bizottság!**

Bábolna Város Önkormányzata TOP\_PLUSZ-1.2.1-21-KO1-2022-00058. számú pályázatával 189.996.189 Ft támogatást nyert a 2943 Bábolna, Kinizsi utca hrsz: 422 és Radnóti utca hrsz: 315 ingatlanokon csapadékvízelvezetési beruházás elvégzésére.

Közbeszerzési eljárás eredményeképpen a 81/2024. (V.16.) számú Képviselő-testületi határozatban megállapítottak szerint a STRABAG Általános Építő Korlátolt Felelősségű Társaság tette a legkedvezőbb ajánlatot bruttó 123.062.813 Ft vállalkozási díjjal. Megjegyzendő, hogy a második legkedvezőbb ajánlatot tevő vállalkozás a TÁMÉP Kft. volt, amely 144.606.571 Ft-os díjon vállalta volna a munka elvégzését. Az értékelés során az ajánlati áron túl vizsgálni kellett, hogy a vállalkozás által megajánlott szakembereknek (MV-VZ, MV-KÉ) van-e többlettapasztalata. A Strabag Kft. a MV-VZ szakember esetén 37 hónap többlettapasztalatot, MV-KÉ szakember esetén 36 hónap többlettapasztalatot adott meg, alátámasztva ezeket referenciákkal.

A kivitelezés elkészült, a Magyar Államkincstár a kivitelezést követően utóellenőrzés keretében vizsgálta a közbeszerzés szabályosságát.

A Magyar Államkincstár a közbeszerzés ellenőrzésekor szabálytalanságot állapított meg, ugyanis a Strabag Kft. által megajánlott MV-VZ, MV-KÉ végzettségű szakember, felelős műszaki vezető, többlettapasztalata tekintetében benyújtott referencia 5 hónap átfedést mutat, ami miatt a szakember tekintetében a benyújtott önéletrajz 31 hónap többlettapasztalatot igazolt.

A szabálytalanság leírását követően beszerzésre került a szakember olyan referenciája, amely nem mutat átfedést. Bár semmilyen formában nem befolyásolta ezen kis fokú szabálytalanság az értékelést, illetve a kivitelezést, a Közbeszerzési Hatóság **500.000 Ft pénzbírságot** állapított meg, illetve az Irányító Hatóság a felhasznált forrás 25 %-os, illetve a flat rate átalány támogatás csökkenéséről **döntött 32.919.302 Ft értékben.**

Tekintettel a csekély súlyú szabálytalanságra és a támogatás ilyen mértékű megvonása aránytalan, ezért a támogatás csökkentéséről szóló határozat elleni fellebbezés került benyújtásra 2025. szeptember 15-én, azzal, hogy az elvonás mértékét 5-10 %-os mértékűre mérsékeljék.

A felelős akkreditált közbeszerzési szakértő a szabálytalanságot nyilatkozatban elismerte, a következményeket vállalta.

A jogorvoslat során hozott döntésről természetesen tájékoztatást fogunk nyújtani a Képviselő-testület tagjainak.

Kérem, hogy a tájékoztatást tudomásul venni szíveskedjenek.

Bábolna, 2025. szeptember 16.

**dr. Horváth Klára**

polgármester

1. melléklet – határozati javaslat

**Bábolna Város Önkormányzat Képviselő-testületének**

**……/2025. (….. …..) sz. határozata**

Bábolna Város Önkormányzat Képviselő-testülete tudomásul veszi a TOP\_PLUSZ-1.2.1-21-KO1-2022-00058. számú pályázattal kapcsolatos szabálytalansági eljárásról szóló tájékoztatót.

**Felelős:** Polgármester

**Határidő:** 2025. október 31.